Район үҙәкләштерелгән китапханалар системаһының үҙәк район китапханаһы Бөтә Рәсәй «Библиотөн- 2021» сараһы сиктәрендә кешенең тәүге тапҡыр йыһанға осоуына 60 йыл тулыуға һәм фән һәм технологиялар йылына арналған «Йыһанға сәйәхәт» исемле әҙәби викторина һорауҙарын тәҡдим итә.

Викторина ҡағиҙәләре: һорауҙарға яуаптар 2021 йылдың 20 апреленә тиклем krcbs2016@mail.ru электрон адресы буйынса йәки үҙәк район китапханаһының башҡорт әҙәбиәте һәм тыуған яҡты өйрәнеү бүлегендә (453800, Хәйбулла районы, Аҡъяр ауылы, Муса Гәрәев урамы, 40) яҙма рәүештә ҡабул ителә. Викторина һорауҙарына яуаптарҙы ҡайһы баҫмаларҙан алыуығыҙҙы күрһәтеү мотлаҡ: интернет селтәренең һылтанмаһы, киң мәғлүмәт һәм матбуғат сараларының, башҡа сығанаҡтарҙың атамаһы.

Викторинала 14 йәштән өлкән уҡыусылар, юғары һәм урта белем биреү уҡыу йорто студенттары һәм өлкәндәр ҡатнаша ала.

Ҡатнашыусылар исем-шәрифтәрен, эшләгән, йәшәгән һәм уҡыу урынын, белешмә өсөн телефондарын яҙыу мотлаҡ.

Викторина һөҙөмтәләре һәм еңеүселәрҙе бүләкләү 2021 йылдың 23 апрелендә «Библиотөн- 2021» акцияһында үткәрелә. Белешмә өсөн: телефон 2-23-28

Һорауҙар:

1. «Ҡыпсаҡ, Буран, Тимер, Альвар, Спартак» - был геройҙар ҡайһы әҫәрҙән?Әҫәрҙең авторын атағыҙ.
2. Ер шарында иң тәүге һәм иң ҙур космодром - Байконур. Ни өсөн космодром Байконур тип аталған?
3. Яҙыусы, отставкалағы подполковник, киң билдәле Байконур космодромында хәрби хеҙмәт юлын үтеүсе, «Беҙҙең Байконур» китабын төҙөүсе яҡташыбыҙ кем ул? Уның тураһында мәғлүмәттәр килтерегеҙ.
4. Ерҙең Ҡояш тирәләйәйләнеүен ҡайһы ғалим иҫбатлаған?
5. «Күҙәтеү экраны эргә-тирәлә бер кемдең дә юҡлығын белдерҙе. Лифт тауышһыҙ ғына алға йөҙҙө. Күп тә үтмәне, Әмилә Ер планетаһының өҫтөндә яңғыҙы тороп ҡалды. Тирә-йүндә – ҡола ялан, төрлө-төрлө үләндәр үҫә, һирәк-һаяҡ ағастар күренә. Ҡайҙа ҡарама, бер үк күренеш. Хатта, ошо тапҡырҙа, аҫта, станция барлығын һиҙҙереүсе әйбер ҙә юҡ. Әгәр сумкаһында станцияны эҙләп табырға ярҙам итеүсе прибор булмаһа, ҡыҙ һис тә кире юлды таба алмаҫ ине». Өҙөк ҡайһы әҫәрҙән алынған? Әҫәрҙең авторын атағыҙ.
6. Ҡайһы ғалим беҙҙең илдә космонавтиканы үҫтереүгә ҙур өлөш индерә?
7. Ҡояш системаһындағы бөтә планеталарҙың да бер һыҙыҡҡа теҙелеүе нисек атала?
8. «Онотолмаҫ миҙгелдәр бар:

Үлемһеҙлек яулап, кешеләр,

Байконурҙан, осоп, сал далаға

Мәңгелектән ҡайтып төштөләр...» шиғырҙың исемен һәм авторын атағыҙ.

1. Беренсе телескопты кем уйлап тапҡан?
2. 1961 йылдың 12 апрелендә Байконурҙан «Восток-1» карабында космонавт Юрий Гагарин беренсе булып Йыһан киңлегенә осош яһай. Ни өсөн кандидатуралар араһынан тап Юрий Гагарин һайлап алына?
3. «Восток-1» йыһан карабының ауырлығын атағыҙ.
4. Йыһанға осҡан кешене Рәсәйҙә – космонавт тип атайҙар, ә Америка Ҡушма Штаттарында, Францияла, Ҡытайҙа нисек атайҙар?
5. Ҡояш системаһындағы ниндәй планетаны Ҡыҙыл планета тип йөрөтәләр?
6. Был ризыҡ космонавтарҙың көндәлек туҡланыу рационына индерелгән. «......ауыҙ иткәндә, меңдәрсә километр алыҫта ла үҙеңде ерҙә тип хис итәһең », тиҙәр йыһанға осоусылар. Ниндәй ризыҡ тураһында һүҙ бара?
7. Нисәнсе йылда, кемдәр тәүге тапҡыр Айға аяҡ баҫалар?